<classify> BARAZA Kuu la Waislamu Tanzania BAKWATA limewataka Makatibu wote kuanzia ngazi za Kata, wilaya hadi mikoa kuacha mipango yoyote inayoweza kusababisha kuharibika kwa mchakato wa uchaguzi mkuu wa baraza hilo unaotarajiwa kufanyika hivi karibuni.Kauli hiyo imetolewa jana na Katibu wa Bakwata, Nuhu Mruma wakati akizungumza na gazeti hili kuhusu masuala mbalimbali yanayohu uchaguzi huo ambapo pamoja na mambo mengine ameonya kasumba ya baadhi ya viongozi kuwa na majina ya wagombea wao mifukoni na kusisitiza kuwa baraza hilo halitolifumbia macho suala hilo.Mruma alisema wakati huu ambao Baraza hilo linatarajiwa kufanya uchaguzi wake mkuu utaohusisha mchakato wa kuwapata viongozi wa ngazi mbalimbali kuanzia kata, wilaya hadi mkoa, ni vyema makatibu hao ambao kimsingi ndiyo wasimamizi wakuu wakawa na weledi ili uchaguzi huo uweze kuwa wa huru na haki.Uchunguzi wetu umebaini kuwa kuna baadhi ya makatibu ambao kwa makusudi au kwa uzembe au kwa malengo fulani hawajafikisha taarifa kuhusu uchaguzi kwa walengwa suala ambalo siyo sahihi, ni vyema taarifa zote zinazohusiana na uchaguzi huo ziwafikie watu wote ili kuwapa fursa ya wao kuamua nini wafanye ikibidi hata kujitokeza kugombea, alisema Mruma.Alisema hategemei kupata kisingizio cha aina yoyote pale patakajitokeza kutaka kukwama kwa uchaguzi huo, akisisitiza kuwa uchaguzi huo utafanyika kama ilivyopangwa huku akiwataka makatibu ambao bado taarifa za uchaguzi hazijafika katika misikiti yao mahali popote nchini kuhakikisha wanazifikisha pamoja na kuwatangazia wananchi.Aidha aliwataka waumini wa dini ya Kiislam wenye sifa wanaotaka kugombea nafasi mbalimbali za uongozi kujitokeza ili waweze kutumia haki yao ya msingi.Pia aliwataka Waislamu ambao bado hawajapata taarifa za uchaguzi huo kwenye msikiti yote iliyopo katika kata, wilaya au mikoa kutoa taarifa ili hatua kali ziweze kuchukuliwa dhidi ya kiongozi yoyote atakayehusika na kadhia hiyo.  <topic>: kitaifa 